ปัจจัยความเสี่ยง

การดำเนินธุรกิจของ ทอท. ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วยความเสี่ยงในการประกอบธุรกิจโดยทั่วไปและความเสี่ยงจากการประกอบธุรกิจของ
ทอท. ซึ่งอาจส่งผลกระทบอย่างมีนัยสำคัญต่อรายรับ ผลกำไร
สินทรัพย์ สภาพคล่อง เงินทุน ผลประกอบการ การดำเนินธุรกิจของ ทอท. หรือมูลค่าหุ้นของ ทอท.
อย่างไรก็ตาม อาจมีความเสี่ยงอื่น ๆ ซึ่ง ทอท. ไม่อาจทราบได้ หรือซึ่ง ทอท.
เห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของ ทอท.
ในขณะนี้แต่ในอนาคตกลับมีผลกระทบอย่างมีนัยสำคัญต่อกิจการของ ทอท. ดังนั้น
การลงทุนในหุ้นสามัญของ ทอท. ผู้ลงทุนควรพิจารณาปัจจัยความเสี่ยงอื่น ๆ ที่อาจเกิดขึ้นกับ ทอท.
นอกเหนือจากปัจจัยความเสี่ยงที่ปรากฏในเอกสารฉบับนี้ด้วย

ความเสี่ยงที่เกี่ยวข้องกับ ทอท. และธุรกิจของ ทอท.

1.  การประกอบธุรกิจของ ทอท.
    ขึ้นอยู่กับอัตราการเติบโตของปริมาณการจราจรทางอากาศซึ่งได้รับผลกระทบ
    มีนัยสำคัญจากอุตสาหกรรมการท่องเที่ยวในประเทศไทยและปัจจัยอื่นๆและขึ้นกับความผันแปรตามฤดูกาล

ทอท. มีรายได้หลักจากผู้โดยสารที่เป็นนักท่องเที่ยว สายการบิน
ผู้ประกอบการในกิจการที่ได้รับอนุญาต(Concessionaires) และผู้เช่าที่ให้บริการต่าง ๆ ณ
ท่าอากาศยานของ ทอท. ทั้งนี้ ปริมาณการจราจรทางอากาศและจำนวนผู้โดยสาร ณ
ท่าอากาศยานของ ทอท. จะได้รับผลกระทบจากปัจจัยต่าง ๆ มากมายรวมทั้ง (ก) สภาพธุรกิจ
เศรษฐกิจ การสาธารณสุข และการเมืองโดยรวมทั้งของประเทศไทย
ภูมิภาคเอเชียตะวันออกเฉียงใต้ และของโลก (ข)
ความต้องการของผู้โดยสารในการเดินทางทางอากาศ (ค)
ฤดูกาลการท่องเที่ยวในประเทศไทยและความต้องการในการเดินทางออกจากหรือมายังประเทศไทย
(ง) ความเพียงพอของเที่ยวบินตลอดจนศักยภาพของท่าอากาศยานของ ทอท.
และโครงสร้างพื้นฐานที่เกี่ยวข้องกับท่าอากาศยาน

ทอท. ไม่สามารถที่จะควบคุมปัจจัยบางประการได้
ซึ่งในอดีตปัจจัยเหล่านี้ได้มีผลกระทบต่อจำนวนผู้โดยสารและ การขนส่งสินค้าผ่านท่าอากาศยานของ
ทอท. เป็นอย่างมาก อาทิ เหตุการณ์วิกฤตการณ์ทางการเงินในภูมิภาคเอเชีย เหตุการณ์
ก่อการร้ายเมื่อวันที่ 11 กันยายน 2544 สงครามในอิรัก
และจากการระบาดของโรคระบบทางเดินหายใจเฉียบพลันรุนแรง (SARS) เป็นต้น
เนื่องจากจำนวนผู้โดยสารส่วนใหญ่ที่เดินทางผ่านท่าอากาศยานของ ทอท.
เป็นนักท่องเที่ยวซึ่งการท่องเที่ยวนั้นเป็นการเดินทางซึ่งขึ้นกับการตัดสินใจของนักท่องเที่ยวโดยตรง
ดังนั้น จำนวนผู้โดยสารและปริมาณการขึ้นลงของอากาศยาน ณ ท่าอากาศยานของ ทอท.
จึงได้รับผลกระทบจากเหตุการณ์ต่าง ๆ
ดังกล่าวข้างต้นมากกว่าในกรณีของท่าอากาศยานอื่นที่ผู้โดยสารหลักมิใช่นักท่องเที่ยวอาทิ
ผู้โดยสารที่เดินทางด้วยจุดประสงค์ด้านธุรกิจ ทอท.
จึงไม่สามารถรับรองได้ว่าเหตุการณ์ดังเช่นที่กล่าวข้างต้น หรือปัจจัยอื่น ๆ
ซึ่งอยู่นอกเหนือการควบคุมของ ทอท. ที่เกิดขึ้นในอนาคต
ซึ่งรวมไปถึงการระบาดของโรคไข้หวัดนกและการก่อวินาศกรรมในภูมิภาคเอเชียตะวันออกเฉียงใต้จะไม่มีผลกระทบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.ในอนาคต

ในอดีตสายการบินบางสายได้ระงับเที่ยวบินบางเที่ยวบินหรือยกเลิกเที่ยวบินที่เดินทางผ่านหรือเดินทางมายังท่าอากาศยานของ
ทอท. เป็นการชั่วคราวด้วยสาเหตุต่าง ๆ กัน รวมทั้งการเกิดเหตุการณ์ดังกล่าวข้างต้น
ซึ่งการที่สายการบินชั้นนำ ยกเลิกเที่ยวบินเป็นการถาวร หรือ
ชั่วคราวส่งผลให้ค่าบริการค่าธรรมเนียม และส่วนแบ่งผลประโยชน์จากการอนุญาตให้ประกอบกิจการ
ที่ ทอท. เรียกเก็บลดลงตามไปด้วย การลดลงของปริมาณการจราจรทางอากาศ และ
จำนวนผู้โดยสารอย่างต่อเนื่องยังอาจส่งผลกระทบต่อรายได้ของผู้เช่าพื้นที่ประกอบการในเขตท่าอากาศยานซึ่งถือเป็นแหล่งรายได้ประเภทส่วนแบ่งผลประโยชน์จากสัญญาอนุญาตให้ประกอบกิจการและค่าเช่าใช้สถานที่ของ
ทอท.ทำให้ผู้เช่าดังกล่าวอาจหยุดประกอบธุรกิจในท่าอากาศยานของ ทอท. หรืออาจต้องการให้
ทอท.ลดอัตราค่าเช่า และ ส่วนแบ่งผลประโยชน์ซึ่งจะต้องชำระให้แก่ ทอท.
การที่อัตราการเติบโตของปริมาณการจราจรทางอากาศ จำนวนผู้โดยสารที่เดินทางทางอากาศ
และการท่องเที่ยวของประเทศลดต่ำลง หรือมีอัตราการเติบโตต่ำกว่า ที่ ทอท.
ได้คาดการณ์ไว้ไม่ว่าด้วยเหตุใดก็ตาม
อาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

นอกจากนี้ ผลการดำเนินงานของ ทอท. มีลักษณะผันผวนและ ทอท.
คาดว่าผลการดำเนินงานระหว่างกาลของ ทอท.
จะยังคงผันผวนต่อไปในอนาคต ทั้งนี้ขึ้นอยู่กับปัจจัยหลายประการ เช่น
แนวโน้มการเดินทางตามฤดูกาลโดยเฉพาะการเดินทาง
สู่กรุงเทพมหานคร ประเทศไทย และภูมิภาคเอเชียตะวันออกเฉียงใต้เพื่อท่องเที่ยวพักผ่อน
โดยปกติรายได้ของ ทอท. จะอยู่ในระดับสูงสุดในช่วงไตรมาสที่สอง (สิ้นสุด ณ วันที่ 31 มีนาคม)
และรองลงมาในช่วงไตรมาสแรก (สิ้นสุด ณ วันที่ 31 ธันวาคม) ของรอบปีบัญชีของ ทอท.
ซึ่งสะท้อนถึงความต้องการของนักท่องเที่ยวในการเดินทางสู่กรุงเทพมหานคร ประเทศไทย
และภูมิภาคเอเชียตะวันออกเฉียงใต้ในช่วงเวลาดังกล่าว
ซึ่งส่งผลให้ผลการดำเนินงานระหว่างกาลในแต่ละช่วงของ ทอท. อาจไม่สามารถเปรียบเทียบกันได้
และอาจไม่บ่งชี้ถึงผลการดำเนินงานตลอดทั้งปีของ ทอท.

2.  การเลื่อนการปรับอัตราค่าธรรมเนียมในการขึ้นลงของอากาศยาน และ
    ค่าธรรมเนียมที่เก็บอากาศยานเพิ่มขึ้นอีกร้อยละ 15 เมื่อท่าอากาศยานสุวรรณภูมิเปิดให้บริการ

คณะกรรมการการบินพลเรือนซึ่งมีรัฐมนตรีว่าการกระทรวงคมนาคมเป็นประธานได้มีมติอนุมัติในคราวประชุมครั้งที่
4/2546 เมื่อวันที่ 9 ธันวาคม 2546 ให้ ทอท.
ปรับอัตราค่าธรรมเนียมในการขึ้นลงของอากาศยาน (Landing)
และค่าธรรมเนียมที่เก็บอากาศยาน (Parking) ณ ท่าอากาศยานที่อยู่ในความรับผิดชอบของ ทอท.
เพิ่มขึ้นทั้งสิ้นร้อยละ 35 โดยให้ปรับเพิ่มขึ้นเป็น 2 ระยะ คือให้ปรับเพิ่มขึ้นร้อยละ 20 และร้อยละ
15 ในวันที่ 1 ตุลาคม 2547 และตุลาคม 2548 ตามลำดับ

แต่จากการที่สมาคมการขนส่งทางอากาศระหว่างประเทศ (International Air Transport
Associate: IATA) ได้เข้าพบ
รัฐมนตรีว่าการกระทรวงคมนาคม (นายสุริยะ จึงรุ่งเรืองกิจ) เมื่อวันที่ 28 มีนาคม 2548
เพื่อขอให้พิจารณาทบทวนการปรับเพิ่ม ค่าธรรมเนียมการขึ้นลงของอากาศยาน และ
ค่าธรรมเนียมที่เก็บอากาศยาน เนื่องจากภาวะเศรษฐกิจของโลก
ชะลอตัวลงกอปรกับราคาน้ำมันเพิ่มสูงขึ้นส่งผลให้บริษัทสายการบินมีต้นทุนในการดำเนินงานเพิ่มสูงขึ้นเช่นกัน
รัฐมนตรีว่าการกระทรวงคมนาคมจึงมีนโยบายให้ ทอท. พิจารณาเลื่อนการปรับอัตราค่าธรรมเนียม
โดยให้คณะกรรมการการบินพลเรือนออกข้อบังคับ กบร. ฉบับที่ 63
ว่าด้วยค่าธรรมเนียมการใช้สนามบินของผู้โดยสารออกจากสนามบินค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยาน ณ สนามบินอนุญาต หรือที่ขึ้นลงชั่วคราวของอากาศยาน
กำหนดอัตราค่า Landing และ Parking ณ ท่าอากาศยานที่อยู่ในความรับผิดชอบของ ทอท.
โดยปรับเพิ่มขึ้นอีกร้อยละ 20 ตั้งแต่วันที่ 1 มกราคม 2548

ขณะนี้
คณะกรรมการการบินพลเรือนโดยความเห็นชอบของรัฐมนตรีว่าการกระทรวงคมนาคมได้ออกข้อบังคับ
กบร. ฉบับที่ 66 ว่าด้วยค่าธรรมเนียมการใช้สนามบินของผู้โดยสารออกจากสนามบิน
ค่าธรรมเนียมในการขึ้นลงของอากาศยาน และค่าธรรมเนียมที่เก็บอากาศยาน ณ สนามบินอนุญาต
หรือที่ขึ้นลงชั่วคราวของอากาศยาน โดยยกเลิกข้อบังคับของคณะกรรมการการบินพลเรือน ฉบับที่ 63
และได้กำหนดอัตราการเรียกเก็บค่า Landing และ Parking ณ
ท่าอากาศยานที่อยู่ในความรับผิดชอบของ ทอท. โดยให้ปรับเพิ่มขึ้นอีกร้อยละ 15 ตั้งแต่วันที่ 1
ตุลาคม 2549 เป็นต้นไป อย่างไรก็ตาม เพื่อเป็นการสนับสนุน และ
สร้างแรงจูงใจให้สายการบินมาใช้บริการที่ท่าอากาศยานสุวรรณภูมิเพิ่มมากขึ้น คณะกรรมการ
ทอท.จึงให้ความเห็นชอบให้เลื่อนการปรับค่า Landing และ ค่า Parking
จากกำหนดเดิมตั้งแต่วันที่ 1 ตุลาคม 2549 ไปเป็นวันที่ 1 เมษายน 2550

3.
ผลการดำเนินงานในปัจจุบันขึ้นอยู่กับรายได้จากท่าอากาศยานกรุงเทพหรือท่าอากาศยานสุวรรณภูมิภายหลัง
เปิดดำเนินการเป็นหลัก

เนื่องจากรายได้จากท่าอากาศยานกรุงเทพ คิดเป็นสัดส่วนร้อยละ 89.6 ร้อยละ 88.7 ร้อยละ
90.88 และร้อยละ 89.41
ของรายได้จากการดำเนินงานทั้งหมดของ ทอท. ในรอบปีบัญชี 2546 รอบปีบัญชี 2547 รอบปีบัญชี
2548 และรอบปีบัญชี 2549
ตามลำดับ ผลการดำเนินงานของ ทอท. จึงขึ้นอยู่กับรายได้จากท่าอากาศยานกรุงเทพเป็นหลัก
ดังนั้นการเปลี่ยนแปลงอัน มีนัยสำคัญในปริมาณจราจรทางอากาศจากจำนวนเที่ยวบิน ผู้โดยสาร และ
ปริมาณสินค้าที่ใช้บริการ ณ ท่าอากาศยานกรุงเทพ อาจส่งผลกระทบต่อการประกอบธุรกิจ
สถานะการเงิน และผลประกอบการของ ทอท. ได้อย่างไรก็ตาม
นโยบายรัฐบาลกำหนดให้การก่อสร้างท่าอากาศยานสุวรรณภูมิเป็นวาระแห่งชาติ และ
ให้ท่าอากาศยานสุวรรณภูมิเป็นท่าอากาศยานหลักเพียงแห่งเดียว
โดยท่าอากาศยานกรุงเทพจะดำเนินการเป็นสนามบินหลักจนถึงวันที่ 28 กันยายน 2549 ทั้งนี้
เมื่อท่าอากาศยานสุวรรณภูมิเริ่มเปิดดำเนินการเชิงพาณิชย์คาดว่าผลการดำเนินงานของ ทอท.
จะขึ้นอยู่กับการดำเนินงาน ณ ท่าอากาศยานสุวรรณภูมิเป็นหลักเพียงแห่งเดียว

4. แผนการใช้งานท่าอากาศยานกรุงเทพในอนาคตยังไม่มีความชัดเจน

แม้ว่า ทอท.
จะได้ทำการศึกษาความเป็นไปได้สำหรับการใช้งานท่าอากาศยานกรุงเทพหลังจากท่าอากาศยานสุวรรณภูมิ
เริ่มดำเนินการแล้วโดยการตั้งคณะกรรมการเพื่อพิจารณาการใช้พื้นที่ท่าอากาศยานกรุงเทพในอนาคต
และคณะกรรมการตามที่กล่าวได้จัดจ้างสถาบันทรัพย์สินทางปัญญาแห่งจุฬาลงกรณ์มหาวิทยาลัยเป็นที่ปรึกษาประเมินทางเลือกและความเหมาะสมเบื้องต้นในการใช้ประโยชน์พื้นที่ภายในและภายนอกท่าอากาศยานกรุงเทพในอนาคตได้อย่างเหมาะสมแต่
ทอท. ยังไม่สามารถรับประกันได้ว่า ทอท.
จะสามารถกำหนดแผนการใช้ประโยชน์ท่าอากาศยานกรุงเทพในอนาคตได้อย่างเหมาะสมหรือมีค่าใช้จ่ายจำนวนมากในการหาข้อสรุปสำหรับแผนการใช้ประโยชน์ท่าอากาศยานกรุงเทพในอนาคต
ทอท.
คาดว่าการดำเนินงานของท่าอากาศยานกรุงเทพเมื่อมีการโยกย้ายการปฏิบัติงานท่าอากาศยานไปยังท่าอากาศยานสุวรรณภูมิแล้วจะไม่มีผลกำไรและ
ทอท.
ไม่สามารถรับประกันได้ว่าการใช้ประโยชน์ท่าอากาศยานกรุงเทพในกิจการเกี่ยวกับท่าอากาศยานหรือในวัตถุประสงค์อื่น
จะสามารถสร้างผลกำไรในอนาคตได้หรือไม่
ทั้งนี้การใช้ประโยชน์ท่าอากาศยานกรุงเทพอาจรวมถึงการใช้ประโยชน์สำหรับ
ทั้งกิจการท่าอากาศยานและกิจการอื่นที่ไม่เกี่ยวกับกิจการท่าอากาศยาน
ซึ่งในกรณีที่เป็นการใช้ประโยชน์ในกิจการที่ไม่เกี่ยวกับกิจการท่าอากาศยานนั้น ทอท.
จำเป็นต้องได้รับอนุมัติเพิ่มเติมจากรัฐบาล โดย ทอท. ไม่สามารถรับประกันได้ว่ารัฐบาลจะให้
การอนุมัติการใช้ประโยชน์ท่าอากาศยานกรุงเทพในกิจการที่ไม่เกี่ยวกับกิจการท่าอากาศยาน
หรือในกิจการท่าอากาศยาน และกิจการอื่นที่ไม่เกี่ยวกับกิจการท่าอากาศยานรวมกันหรือไม่ทั้งนี้
รวมทั้งการอนุมัติในเรื่องเกี่ยวกับเขตการดำเนินกิจการ (Zoning) ด้วย ทอท. เชื่อว่าทอท.
อาจจะต้องเจรจาสัญญาเช่าท่าอากาศยานกรุงเทพกับกรมธนารักษ์ใหม่
เพื่อทำความตกลงเกี่ยวกับค่าเช่าในอัตราที่สูงขึ้นสำหรับการนำท่าอากาศยานกรุงเทพไปใช้ประโยชน์ในกิจการที่ไม่เกี่ยวกับกิจการท่าอากาศยาน
ดังนั้น การใช้ท่าอากาศยานกรุงเทพในอนาคตของ ทอท.
อาจส่งผลต่อการเพิ่มขึ้นของภาระค่าใช้จ่ายเพื่อการลงทุน (Capital Expenditures)
และค่าใช้จ่ายในการดำเนินงาน (Operating Expenses) นอกจากนั้น
ทอท.ยังอาจต้องการคณะผู้บริหารซึ่งมีความเชี่ยวชาญคณะใหม่ บุคลากรใหม่ และทรัพยากรด้านอื่น ๆ
เพิ่มขึ้นอีกด้วย จากการที่ท่าอากาศยานสุวรรณภูมิมีกำหนดเปิดให้บริการเชิงพาณิชย์ในวันที่ 28
กันยายน 2549 ท่าอากาศยานกรุงเทพจะมีปริมาณการจราจรทางอากาศลดลงอย่างมาก
ท่าอากาศยานกรุงเทพจะเป็นเพียงท่าอากาศยานที่รองรับ General Aviation, State
Aircraft, Military Aircraft, Government Aircraft, Pure Technical Landing
และ Pure Charter Flight เท่านั้น อย่างไรก็ตาม ทอท. ได้แต่งตั้งคณะทำงานพิจารณา การ
ใช้ประโยชน์พื้นที่ท่าอากาศยานกรุงเทพภายหลังจากที่ท่าอากาศยานสุวรรณภูมิเปิดให้บริการเชิงพาณิชย์
เมื่อวันที่ 31 กรกฎาคม 2549 เพื่อพิจารณาแนวทางการดำเนินธุรกิจ
และกำหนดประเภทกิจกรรมเชิงพาณิชย์ของ ท่าอากาศยานกรุงเทพ
ซึ่งขณะนี้ยังไม่ได้ข้อสรุปที่ชัดเจนของคณะทำงานฯ ผลของความไม่ชัดเจนของการใช้ประโยชน์
ท่าอากาศยานกรุงเทพ ทำให้ ทอท.
มีความเสี่ยงจากความไม่แน่นอนของรายได้ของท่าอากาศยานกรุงเทพ
ซึ่งมีฐานะเป็นหน่วยธุรกิจหนึ่งของ ทอท.
ในขณะที่ท่าอากาศยานกรุงเทพมีต้นทุนค่าเสื่อมราคาสูงถึงปีละกว่า 1,000 ล้านบาท

5.  กรรมสิทธิ์ที่ดินบางส่วนที่ ทอท.
    ได้เช่าเพื่อใช้เป็นที่ตั้งท่าอากาศยานรวมถึงท่าอากาศยานสุวรรณภูมิยังไม่สมบูรณ์

ทอท. ได้เช่าที่ดินซึ่งเป็นที่ตั้งท่าอากาศยานของ ทอท. จากกองทัพอากาศ
และกรมการขนส่งทางอากาศ ซึ่งเป็นผู้ดูแลที่ดินดังกล่าวในนามของกรมธนารักษ์ กระทรวงการคลัง
ทั้งนี้
กระทรวงการคลังไม่สามารถแสดงเอกสารสิทธิ์ในที่ดินบางแปลงที่ใช้เป็นที่ตั้งของท่าอากาศยานสุวรรณภูมิทางแก้การไม่สามารถแสดงเอกสารสิทธิ์ทำได้โดยการรวมโฉนดที่ดินเป็นโฉนดแปลงเดียว
เพื่อสามารถจดทะเบียนการเช่าที่ดินกับกรมที่ดินได้ นอกจากนี้
พื้นที่บางส่วนในท่าอากาศยานสุวรรณภูมิ นั้นมีสภาพเป็น สาธารณสมบัติของแผ่นดิน เช่น
ลำรางสาธารณะ และที่ธรณีสงฆ์ ซึ่งตามกฎหมายแล้ว
กระทรวงการคลังจะถือกรรมสิทธิ์ในที่ดินที่มีลักษณะเป็นสาธารณสมบัติของแผ่นดิน
และที่ธรณีสงฆ์ดังกล่าวได้
โดยการตราเป็นพระราชกฤษฎีกาหรือตราเป็นกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินและที่ธรณีสงฆ์ของพื้นที่ดังกล่าวก่อน
ซึ่งจากข้อมูล ณ
วันที่จัดทำเอกสารฉบับนี้กรมธนารักษ์อยู่ในระหว่างรังวัดสอบเขตภายในเพื่อรวมโฉนดที่ดินเพื่อออกโฉนดแปลงเดียวและการตราพระราชกฤษฎีกาหรือกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินของพื้นที่ดังกล่าว
อย่างไรก็ตาม ทอท. ได้เปิดดำเนินการท่าอากาศยานสุวรรณภูมิในเชิงพาณิชย์แล้ว
แม้ว่ากระทรวงการคลังจะยังไม่ได้รับเอกสารสิทธิ์ดังกล่าวหรือยังไม่มีพระราชกฤษฎีกาหรือกฎหมายพิเศษใด
ๆ
มาเพิกถอนสถานการณ์เป็นสาธารณสมบัติของแผ่นดินและที่ธรณีสงฆ์ของพื้นที่บางส่วนในท่าอากาศยานสุวรรณภูมิ
นอกจากนั้นยังมีการกล่าวอ้างว่าพื้นที่บางส่วนที่ ทอท. เช่าเพื่อใช้เป็นที่ตั้งของท่าอากาศยานภูเก็ต
ซึ่ง ทอท. ได้เริ่มดำเนินการ ตั้งแต่ปี พ.ศ. 2531 นั้นเป็นหนองน้ำสาธารณประโยชน์ ซึ่งปัจจุบัน
ทอท. กรมการขนส่งทางอากาศ และกรมที่ดิน
ยังคงอยู่ในระหว่างดำเนินการตามขั้นตอนที่กฎหมายกำหนด
เพื่อเพิกถอนสภาพของหนองน้ำสาธารณประโยชน์นี้ต่อไป
และจนกว่าจะได้มีการดำเนินการตามขั้นตอนของกฎหมาย
เพื่อเพิกถอนสภาพของหนองน้ำสาธารณประโยชน์ดังกล่าว ทอท.
จึงยังต้องแบกรับความเสี่ยงอันอาจเกิดจากการดำเนินการตามขั้นตอนของกฎหมายดังกล่าว
ซึ่งอาจส่งผลกระทบต่อการประกอบธุรกิจ สถานะทางการเงิน และผลประกอบการของ ทอท.

6. ยังไม่มีการจดทะเบียนสัญญาเช่าที่ดินที่ท่าอากาศยานของ ทอท. ตั้งอยู่

ตามบทบัญญัติแห่งกฎหมายไทย สัญญาเช่ารายใดมีกำหนดระยะเวลาการเช่าเกินกว่า 3 ปี
จะต้องมีการดำเนินการ
จดทะเบียนการเช่าต่อกรมที่ดิน กระทรวงมหาดไทย ทั้งนี้ เพื่อให้การเช่ามีผลบังคับใช้ได้เกินกว่า 3
ปี สำหรับการเช่าที่ดินทั้งหมดที่เป็นที่ตั้งของท่าอากาศยานกรุงเทพ ท่าอากาศยานภูมิภาค
และท่าอากาศยานสุวรรณภูมินั้น ปัจจุบัน ทอท.
ยังคงไม่สามารถดำเนินการจดทะเบียนการเช่าซึ่งมีกำหนดระยะเวลา 30 ปีได้
เนื่องจากกระทรวงการคลัง
โดยกรมธนารักษ์ยังไม่สามารถแสดงเอกสารสิทธิ์ของที่ดินดังกล่าวทั้งหมดแก่ ทอท. ทั้งนี้
ทอท.เริ่มดำเนินการท่าอากาศยานกรุงเทพ นับตั้งแต่ปี พ.ศ. 2522
ท่าอากาศยานเชียงใหม่ท่าอากาศยานภูเก็ต ท่าอากาศยานหาดใหญ่ ตั้งแต่ปี พ.ศ. 2531
และท่าอากาศยานเชียงราย ตั้งแต่ปี พ.ศ. 2541 โดย ทอท.
ได้เข้าทำสัญญาเช่าที่ดินที่เกี่ยวกับท่าอากาศยานทั้งหมดครั้งล่าสุดในเดือนกันยายน 2545
แต่อย่างไรก็ตาม ทอท. ได้จัดทำบันทึกข้อตกลงกับกองทัพอากาศและกรมการขนส่งทางอากาศ
เพื่อแก้ไขระยะเวลาการจดทะเบียนเป็นภายใน 60 วัน
นับแต่วันที่ได้รับแจ้งเป็นหนังสือจากกรมธนารักษ์ ทั้งนี้หากทอท. ยังคงมีสถานภาพเป็นรัฐวิสาหกิจ
และยังมิได้มีการปฏิบัติผิดเงื่อนไขข้อตกลงการใช้ประโยชน์
การที่ยังมิได้จดทะเบียนการเช่าน่าจะไม่ส่งผลกระทบต่อการประกอบธุรกิจของ ทอท.

7. เนื่องจาก ทอท. เป็นรัฐวิสาหกิจในประเทศไทย ทอท.
จึงต้องอยู่ภายใต้ข้อจำกัดในด้านการเงินและการดำเนินงานบางประการ

ทอท. มีสภาพเป็น “รัฐวิสาหกิจ” ภายใต้พระราชบัญญัติวิธีการงบประมาณ พ.ศ. 2502
เนื่องจากรัฐบาลโดยกระทรวง
การคลังถือหุ้นเกินกว่าร้อยละ 50 ของหุ้นที่ออกและจำหน่ายแล้วทั้งหมด
โดยภายหลังจากการเสนอขายหุ้นสามัญต่อประชาชน
ทั่วไปในครั้งนี้ทอท. จะยังคงมีสถานะเป็น “รัฐวิสาหกิจ”
ตามกฎหมายว่าด้วยวิธีการงบประมาณต่อไปเช่นเดิม และตราบเท่าที่
รัฐบาลโดยกระทรวงการคลังยังคงถือหุ้นเกินกว่าร้อยละ 50
ของหุ้นที่ออกและจำหน่ายแล้วทั้งหมดของ ทอท. ในฐานะที่
เป็นรัฐวิสาหกิจการกำหนดนโยบายและการดำเนินกลยุทธ์ทางธุรกิจบางประการของทอท.
จะต้องได้รับความเห็นชอบจากหน่วยงานราชการต่าง ๆ ที่เกี่ยวข้องก่อน ตัวอย่างเช่น (ก)
การลงทุนที่สำคัญของทอท.
หรือการกำหนดค่าใช้จ่ายเพื่อการลงทุนที่มีนัยสำคัญจะต้องได้รับการอนุมัติจากคณะรัฐมนตรีก่อน (ข)
การก่อหนี้ในสกุลเงินต่างประเทศที่มีนัยสำคัญ ทอท.
จะต้องได้รับอนุมัติจากกระทรวงการคลังก่อนเช่นกัน และ (ค) งบการเงินประจำปีของ ทอท.
ก็จะต้องได้รับการตรวจสอบโดยสำนักงานการตรวจเงินแผ่นดิน เป็นต้น

นอกจากนี้ความสามารถของ ทอท. ในการจัดหาเงินกู้ยืมที่เป็นเงินตราต่างประเทศยังถูกจำกัดโดย
นโยบายในการกำหนดเพดานการกู้ยืมเงินตราต่างประเทศของรัฐวิสาหกิจอีกด้วย
โดยคณะกรรมการนโยบายหนี้ของประเทศได้ทำการกำหนดเพดานการกู้ยืมเงินสกุลต่างประเทศของภาครัฐ
ซึ่งรวมถึงรัฐวิสาหกิจด้วย

ทอท. จึงไม่สามารถยืนยันได้ว่า คณะกรรมการนโยบายหนี้ของประเทศ
คณะรัฐมนตรีหรือกระทรวงการคลังจะอนุมัติ
การลงทุน ค่าใช้จ่ายในการลงทุน หรือการกู้ยืมเงินของ ทอท. ในอนาคต ทั้งนี้ ทอท.
จะต้องอยู่ภายใต้ข้อจำกัดดังกล่าวข้างต้นจนกว่ารัฐบาลจะมีการเปลี่ยนแปลงนโยบายที่เกี่ยวข้อง
หรือจนกว่ารัฐบาล (โดยกระทรวงการคลังหรือองค์กรอื่นของรัฐ)
จะลดสัดส่วนการถือหุ้นที่ถืออยู่รวมกันใน ทอท. ให้เหลือต่ำกว่าหรือเท่ากับร้อยละ 50
ของหุ้นที่ออกและจำหน่ายแล้วทั้งหมดของ ทอท. จนเป็นสาเหตุให้ ทอท.
สิ้นสภาพในการเป็นรัฐวิสาหกิจ ดังนั้นจะเห็นได้ว่า ปัจจัยต่าง ๆ
ที่กล่าวมาข้างต้นอาจจำกัดความสามารถของ ทอท. ในการได้มาซึ่งทุน
หรือความคล่องตัวที่จะตอบสนองต่อความเปลี่ยนแปลงของสภาวะของตลาดซึ่งรวมถึงสภาวะตลาดเงินได้ทันท่วงทีในการจะบรรลุซึ่งเป้าหมายการดำเนินงานของ
ทอท. ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจสถานะทางการเงิน
และผลประกอบการของ ทอท.

8. ความสามารถในการจัดหาเงินลงทุนในรูปของเงินทุนหรือการกู้ยืมอาจถูกจำกัด

ความสามารถของ ทอท.
ในการหาเงินลงทุนในรูปของเงินทุนในอนาคตอาจถูกจำกัดโดยผลของกฎหมาย
โดยข้อบังคับและขอบวัตถุประสงค์ของบริษัท และโดยผลของสัญญา กล่าวคือ
ภายใต้กฎระเบียบที่เกี่ยวข้อง กระทรวงการคลังไม่สามารถเข้าค้ำประกันเงินกู้เพิ่มเติมของ ทอท.
หรือบริษัท ท่าอากาศยานสากลกรุงเทพแห่งใหม่ จำกัด ได้หากกระทรวงการคลังถือหุ้นใน ทอท.
ต่ำกว่าร้อยละ 70 ของจำนวนหุ้นที่ออกและจำหน่ายแล้วทั้งหมดของ ทอท. นอกจากนี้ข้อบังคับของ
ทอท. ยังกำหนดสัดส่วน การถือหุ้นของชาวต่างชาติใน ทอท. ไว้ไม่เกินร้อยละ 30
ของจำนวนหุ้นที่ออกและจำหน่ายแล้วทั้งหมด ทั้งยังห้ามมิให้บุคคลต่างชาติ คนใดถือหุ้นเกินกว่าร้อยละ
5 ของจำนวนหุ้นที่ออกและจำหน่ายแล้วทั้งหมด อีกทั้งเงื่อนไขในสัญญาเช่าที่ราชพัสดุเพื่อเป็นที่ตั้ง
ของ ท่าอากาศยานของ ทอท. ยังกำหนดว่าการเช่าจะสิ้นสุดลงทันทีหากกระทรวงการคลังถือหุ้นใน
ทอท. เพียงร้อยละ 50 หรือน้อยกว่าของจำนวนหุ้นที่ออกและจำหน่ายแล้วทั้งหมด นอกจากนี้
กระทรวงการคลังอาจโอนหุ้นจำนวนหนึ่งที่ถืออยู่ใน ทอท.
ให้แก่กองทุนรวมวายุภักษ์กองทุนใดกองทุนหนึ่งในสองกองทุน ทั้งนี้ หุ้นของ ทอท.
ที่โอนให้แก่กองทุนรวมวายุภักษ์อาจไม่ถือว่าเป็น การถือหุ้นโดยรัฐบาลเพื่อพิจารณาว่า ทอท.
มีสถานะเป็นรัฐวิสาหกิจหรือไม่ ปัจจัยทั้งหลายเหล่านี้หรือปัจจัยอื่น ๆ อาจทำให้ ทอท.
จัดหาเงินลงทุนในรูปของเงินทุนหรือการกู้ยืมในอนาคตได้อย่างยากลำบากและอาจก่อให้เกิดข้อจำกัดอย่างมีนัยสำคัญต่อความสามารถของ
ทอท. ในการหาเงินลงทุนเพื่อใช้เป็นค่าใช้จ่ายเพื่อการลงทุนหรือเพื่อเป็นเงินทุนหมุนเวียน
หรือเงินกู้ดังกล่าว อาจมีผลทำให้ค่าใช้จ่ายของ ทอท. เพิ่มขึ้นอย่างมาก

9. ทอท. ได้รับผลกระทบจากการวางนโยบายและความสำเร็จของ บริษัท การบินไทย จำกัด
(มหาชน) ซึ่งเป็น ลูกค้ารายใหญ่และเป็นผู้ดำเนินการสายการบินแห่งชาติ

บริษัท การบินไทย จำกัด (มหาชน) ซึ่งเป็นสายการบินแห่งชาติที่เป็นลูกค้ารายใหญ่ที่สุดของ ทอท.
เนื่องจากบริษัทฯ
มีส่วนแบ่งการตลาดของปริมาณการจราจรทางอากาศทั้งในส่วนระหว่างประเทศและภายในประเทศมากที่สุด
อีกทั้งบริษัท การบินไทย จำกัด (มหาชน) ยังเป็นผู้ประกอบการให้บริการด้านการขนส่งสัมภาระ
ให้บริการครัวการบิน ให้บริการซ่อมบำรุงอากาศยาน
รวมถึงเป็นผู้ประกอบกิจการให้บริการคลังสินค้า ณ ท่าอากาศยานสุวรรณภูมิด้วย นอกจากนี้
ยังเป็นผู้ประกอบการ ที่เช่าที่ดินเพื่อประกอบธุรกิจ ณ ท่าอากาศยานสุวรรณภูมิมากที่สุดด้วย
ด้วยเหตุนี้หาก บริษัท การบินไทย จำกัด (มหาชน)เกิดความขัดแย้งกับ ทอท. ในเชิงผลประโยชน์
และนโยบายการกำหนดอัตราค่าบริการ กลยุทธ์ในการดำเนินธุรกิจการตลาดก็อาจ
ส่งผลกระทบต่อการประกอบธุรกิจ สถานะทางการเงิน และผลประกอบการของ ทอท. ได้

10.
ผลการดำเนินงานส่วนหนึ่งของทอท.ขึ้นอยู่กับผู้ประกอบการซึ่งได้รับอนุญาตให้ประกอบกิจการในท่าอากาศยานและผู้ประกอบการอื่นๆ
ในการดำเนินการกิจการที่มีความสำคัญ ณ ท่าอากาศยานของ ทอท.

ทอท. ได้มอบหมายให้บุคคลภายนอกเป็นผู้ดำเนินการเกี่ยวกับการให้บริการต่าง ๆ
ในรูปแบบของการให้สัมปทานและ
การจัดจ้างเอกชนมาดำเนินการ บริษัท การบินไทย จำกัด (มหาชน) บริษัท คิง เพาเวอร์
สุวรรณภูมิ จำกัด และบริษัท คิง เพาเวอร์
ดิวตี้ฟรี จำกัด เป็นหนึ่งในผู้ให้บริการที่ได้รับสัมปทานจาก ทอท. สำหรับ บริษัท ไทย แอร์พอร์ตส
กราวด์ เซอร์วิสเซส จำกัด ซึ่ง ทอท. ถือหุ้นอยู่จำนวนร้อยละ 28.5
เป็นผู้รับจ้างบริหารและจัดการในด้านต่าง ๆ แทน ทอท. ด้วยเหตุนี้ ประสิทธิภาพด้าน
การให้บริการและรายได้ส่วนหนึ่งของ ทอท.
จึงขึ้นอยู่กับความสามารถของบุคคลอื่นที่ต้องปฏิบัติหน้าที่อย่างมีประสิทธิภาพภายใต้ข้อตกลงซึ่งทำไว้กับ
ทอท. ถึงแม้ว่า ทอท.
จะได้กำหนดเรียกเก็บค่าตอบแทนขั้นต่ำจากผู้ประกอบการในท่าอากาศยานและกำหนดมาตรการเกี่ยวกับการจัดเก็บรายได้แล้วก็ตาม
หากผู้ประกอบการเหล่านี้ไม่สามารถดำเนินการให้เป็นที่พึงพอใจของผู้ใช้บริการ
ก็อาจส่งผลกระทบในทางลบต่อการดำเนินงานในท่าอากาศยานและรายได้ส่วนหนึ่งของ ทอท. ได้

11.
ผลประโยชน์ของรัฐบาลโดยกระทรวงการคลังในฐานะผู้ถือหุ้นที่มีอำนาจควบคุมและในฐานะผู้กำกับดูแล
และควบคุมรัฐวิสาหกิจอื่นอาจขัดแย้งหรือทับซ้อนกับผลประโยชน์ของผู้ถือหุ้นรายอื่นของ ทอท.

เนื่องจาก ทอท. มีผู้ถือหุ้นใหญ่คือ รัฐบาลโดยกระทรวงการคลังถือหุ้นคิดเป็นร้อยละ 70
ของหุ้นที่ออกและจำหน่ายแล้ว
ทั้งหมดของ ทอท. ดังนั้นในฐานะที่เป็นผู้ถือหุ้นใหญ่ รัฐบาลอาจดำเนินการใด ๆ
ที่ไม่สอดคล้องกับการดำเนินงานในเชิงธุรกิจ ของ
ทอท.ที่ต้องการเพิ่มมูลค่าการลงทุนหรือเพื่อประโยชน์สูงสุดแก่ผู้ถือหุ้นเสมอไป
โดยเฉพาะหากรัฐบาลมีวัตถุประสงค์ บางประการทางด้านเศรษฐกิจมหภาค การเมือง และสังคม
รวมถึงการกำหนดนโยบายทางด้านการส่งเสริมการเดินทางระหว่างประเทศ สำหรับสายการบินใหม่
การเปิดเส้นทางการบินใหม่ รวมถึงการเปิดเสรีทางด้านการบินที่ต้องพิจารณาผลกระทบกับ บริษัท
การบินไทย จำกัด (มหาชน) ซึ่งเป็นสายการบินแห่งชาติที่กระทรวงการคลังถือหุ้นอยู่ด้วย เช่นกัน
อันอาจส่งผลกระทบต่อโอกาสทางธุรกิจของ ทอท. เนื่องจาก บริษัท การบินไทย จำกัด (มหาชน)
เป็นลูกค้ารายใหญ่ของ ทอท. รวมทั้งรัฐวิสาหกิจอื่นที่อยู่ ในธุรกิจการบินเช่นกัน คือ บริษัท
วิทยุการบินแห่งประเทศไทย จำกัด ซึ่งเป็นหน่วยงานให้บริการการจราจรทางอากาศ
หากรัฐบาลกำหนดนโยบายในเชิงธุรกิจ หรือในเชิงการกำกับดูแลในลักษณะที่เอื้อประโยชน์ให้แก่
บริษัท การบินไทย จำกัด (มหาชน) หรือบริษัท วิทยุการบินแห่งประเทศไทย จำกัด
ก็อาจจะส่งผลให้เกิดประโยชน์ทับซ้อนกับ ทอท. หรือผู้ถือหุ้นรายอื่น ๆ ได้ ดังนั้น ทอท.
จึงไม่สามารถรับรองได้ว่ารัฐบาลจะดำเนินการใด ๆ
เพื่อให้บรรลุวัตถุประสงค์ในการกำกับดูแลซึ่งอาจขัดแย้งกับผลประโยชน์ทางธุรกิจ
หรือผลประโยชน์ของผู้ถือหุ้นรายอื่นของ ทอท. ซึ่งอาจรวมไปถึงการปฏิรูปอุตสาหกรรมการบิน
การสนับสนุนสายการบินราคาประหยัด หรือการลดค่าใช้จ่ายในการเดินอากาศ

นอกจากนี้ กระทรวงการคลังในฐานะผู้ถือหุ้นใหญ่ของ ทอท.
ยังมีอำนาจในการแต่งตั้งกรรมการส่วนใหญ่ขึ้นเป็นกรรมการของ ทอท.
และสามารถแต่งตั้งผู้บริหารส่วนใหญ่ผ่านคณะกรรมการ ทอท. เพื่อบริหารจัดการกิจการของ ทอท.
ได้ นอกจากนั้นรัฐบาลยังสามารถริเริ่มหรือป้องกันการเปลี่ยนแปลงอำนาจควบคุมใน ทอท. ได้
โดยใช้เสียงส่วนมากของตนเป็นมติของที่ประชุมสามัญ หรือวิสามัญผู้ถือหุ้นได้ ดังนั้น ทอท.
จึงไม่สามารถรับรองได้ว่า ทอท. จะไม่ดำเนินการใด ๆ
ที่จะเป็นการให้ความสำคัญกับรัฐบาลมากกว่าวัตถุประสงค์ต่าง ๆ ของ ทอท.
ซึ่งรวมถึงวัตถุประสงค์ในการทำกำไรสูงสุดจากการประกอบการของ ทอท.
และเพื่อเพิ่มมูลค่าการลงทุนแก่ผู้ถือหุ้นด้วย

12. ทอท. อาจต้องชำระค่าธรรมเนียมสนามบินที่เรียกเก็บบางส่วนให้แก่องค์กรปกครองส่วนท้องถิ่น

พระราชบัญญัติ กำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.
2542 มาตรา 23
ซึ่งกำหนดให้องค์กรปกครองส่วนท้องถิ่นอาจมีรายได้จากภาษีอากร ค่าธรรมเนียม
และเงินรายได้ดังต่อไปนี้

(15) ค่าธรรมเนียมสนามบิน ตามกฎหมายว่าด้วยการเดินอากาศ
ทั้งนี้ให้เป็นไปตามอัตราและวิธีการที่คณะกรรมการกำหนด

คณะกรรมการ หมายความว่า
คณะกรรมการกระจายอำนาจให้แก่องค์กรปกครองส่วนท้องถิ่นซึ่งจัดตั้งขึ้นตามกฎหมายฉบับดังกล่าว
ดังนั้นอัตราค่าธรรมเนียมในการขึ้นลงของอากาศยาน
ค่าธรรมเนียมที่เก็บอากาศยานและค่าธรรมเนียมการใช้นามบินที่เรียกเก็บโดย ทอท.
คณะกรรมการอาจกำหนดให้มีการเรียกเก็บจากสนามบินเมื่อใดก็ได้

เมื่อเดือนมิถุนายน 2544 กรุงเทพมหานครได้ขอข้อมูลจาก ทอท.
เกี่ยวกับค่าธรรมเนียมประเภทต่าง ๆ ที่มีการเรียกเก็บ ที่ท่าอากาศยานกรุงเทพ
เพื่อเริ่มทำการเรียกเก็บรายได้จากค่าธรรมเนียมสนามบินจากข้อมูล ณ
วันที่ระบุในเอกสารฉบับนี้คณะกรรมการยังมิได้กำหนดอัตราและวิธีการเรียกเก็บค่าธรรมเนียมดังกล่าว
และ ทอท. ก็ยังมิได้ชำระเงินจำนวนใด ๆ
ที่เกี่ยวข้องกับค่าธรรมเนียมสนามบินดังกล่าวแก่องค์กรปกครองส่วนท้องถิ่นแห่งใด ๆ อย่างไรก็ดี
หากมีการเรียกเก็บค่าธรรมเนียมดังกล่าว ก็อาจส่งผลกระทบต่อสภาพคล่องของ ทอท.
และอาจส่งผลกระทบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

13. ทอท. ตกอยู่ภายใต้กระบวนการพิจารณาที่มีนัยสำคัญทางการกำกับดูแลและทางกฎหมาย

ทอท.อยู่ภายใต้กระบวนการพิจารณาทางการกำกับดูแลกระบวนการพิจารณาทางกฎหมายบางประการที่อาจจะส่งผล

กระทบในทางลบต่อการประกอบธุรกิจ ฐานะทางการเงิน และผลการดำเนินงานของ ทอท.

ทอท. ได้ถูกประเมินภาษีจากกรุงเทพมหานครเป็นภาษีโรงเรือนและที่ดินตั้งแต่ปี 2538
โดยกรุงเทพมหานครได้นำ ค่าผลประโยชน์ตอบแทนจากผู้ประกอบการมารวมเป็นฐานในการคำนวณ
ในส่วนพื้นที่ที่ ทอท.ได้รับผลประโยชน์ตอบแทน ซึ่ง
ทอท.ไม่เห็นด้วยจึงได้ยื่นหนังสืออุทธรณ์กับสำนักงานอัยการสูงสุด เมื่อวันที่ 29 กรกฎาคม 2542
เพื่อให้คณะกรรมการพิจารณาชี้ขาด
การยุติในการดำเนินคดีแพ่งของส่วนราชการและหน่วยงานที่เกี่ยวข้องพิจารณาตัดสินชี้ขาดตามมติคณะรัฐมนตรี
เมื่อ วันที่ 4 พฤศจิกายน 2540 จากเหตุดังกล่าว คณะกรรมการ
ทอท.ได้มีมติตามรายงานการประชุม ครั้งที่ 6/2542 เมื่อวันที่ 29 มิถุนายน 2542 ให้
ทอท.ชำระค่าภาษีโรงเรือนและที่ดินตามอัตราที่สมควรจ่ายกรุงเทพมหานครได้แจ้งการประเมินภาษีผ่านทางกรมธนารักษ์
ซึ่งเป็นเจ้าของอาคารและที่ดินทุกปี โดยใช้หลักเกณฑ์เดิมตั้งแต่ปี 2538 ซึ่ง ทอท.
ไม่เห็นด้วยจึงได้อุทธรณ์ทุกปี ตั้งแต่ปี 2538 เป็นต้นมา

ทางสำนักงานอัยการสูงสุดได้มีหนังสือที่ อส(สฝบพ) 0015/5219 ลงวันที่ 24 มีนาคม 2548
แจ้งผลการชี้ขาด
ของคณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้อง
หากกรุงเทพมหานครยอมรับผลการพิจารณาของคณะกรรมการพิจารณาชี้ขาดฯ จะทำให้ ทอท.
ได้รับค่าภาษีโรงเรือนและที่ดิน(ปี 2538-2546) คืนจากกรุงเทพมหานครประมาณ 570.69
ล้านบาท (ทอท. ได้มีหนังสือขอคืนจากกรุงเทพมหานครแล้ว)
ต่อมาได้รับแจ้งจากสำนักงานอัยการสูงสุดผ่านกรมธนารักษ์ว่าในปี 2547
คณะกรรมการพิจารณาชี้ขาด ฯ ได้มีความเห็นเช่นเดียวกับปี 2546

กรุงเทพมหานครได้มีหนังสือถึงกรมธนารักษ์เมื่อวันที่ 11 กันยายน 2549
ไม่เห็นด้วยกับหลักเกณฑ์การประเมินภาษีตามที่คณะกรรมการฯ กำหนด
และกรมธนารักษ์ได้มีหนังสือเมื่อวันที่ 2 ตุลาคม 2549 ถึง ทอท.
แจ้งว่าได้มีหนังสือถึงสำนักงานอัยการสูงสุดเพื่อโปรดนำเรียนคณะรัฐมนตรีสั่งการให้กรุงเทพมหานครปฏิบัติตามต่อไป

อย่างไรก็ตามทอท. ได้ตั้งค่าภาษีส่วนที่ยังอยู่ระหว่างอุทธรณ์ค้างจ่ายไว้ทั้งจำนวนเป็นเงิน
1,801.67 ล้านบาท
(กรุงเทพมหานครได้ประเมินภาษีตั้งแต่ปี 2542-2549 เป็นเงิน 2,973.75 ล้านบาท
หักยอดเงินที่ทอท.ได้ชำระแล้ว 1,172.08 ล้านบาท) และบันทึกค่าปรับ จำนวน 172.98 ล้านบาท
ตามนัยมาตรา 43 (4) แห่งพระราชบัญญัติภาษีโรงเรือนและที่ดิน พ.ศ.2475
แก้ไขเพิ่มเติมโดยพระราชบัญญัติภาษีโรงเรือนและที่ดิน (ฉบับที่4 ) พ.ศ.2534
หากผลการอุทธรณ์เป็นไปตาม การประเมินของ กรุงเทพมหานคร

นอกจากนี้ ทอท. ยังอยู่ในระหว่างการดำเนินกระบวนการพิจารณาที่มีนัยสำคัญประการอื่น ๆ
ซึ่งอาจส่งผลกระทบต่อชื่อเสียงและภาพลักษณ์ของ ทอท. อาทิ (ก) การที่อดีตกรรมการของ ทอท.
ยื่นฟ้องคดีอาญาต่อ ทอท. ในข้อหาหมิ่นประมาท และการให้ข้อมูลเท็จ โดย ทอท. ได้ให้ข้อมูลว่า
อดีตกรรมการของ ทอท. บกพร่องต่อหน้าที่หรือหย่อนความสามารถในการปฏิบัติงาน (ข)
ข้อกล่าวหาเกี่ยวกับการจัดจ้างผู้รับเหมาเพื่อขยายท่าอากาศยานภูมิภาคโดยมิชอบ
ซึ่งข้อกล่าวหาดังกล่าวระบุว่า คณะกรรมการจัดจ้างของ ทอท.
ละเลยที่จะปฏิบัติตามขั้นตอนการประมูล (ค) ข้อพิพาทกับผู้ประกอบการ
ซึ่งรับผิดชอบบริหารงานในส่วนของลานจอดรถ (Parking Concession Operator)
ที่ท่าอากาศยานเชียงใหม่ซึ่งกล่าวหา ว่า ทอท. ผิดสัญญาโดย ทอท. บอกเลิกสัญญาก่อนกำหนดและ
(ง) คำฟ้องซึ่งอดีตกรรมการผู้จัดการใหญ่กล่าวหาว่า ทอท. ทำการเลิกจ้างตนโดยไม่เป็นธรรม
เป็นต้น ทั้งนี้ ทอท. ไม่สามารถรับรองได้ว่า การดำเนินกระบวนพิจารณาทางการกำกับดูแล
และทางกฎหมายเหล่านี้
และที่อาจเกิดขึ้นในอนาคตจะไม่มีผลกระทบในทางลบอย่างมีนัยสำคัญต่อการประกอบธุรกิจ สถานะ
ทางการเงินและผลประกอบการของ ทอท.

14. อุบัติเหตุ การข่มขู่ด้านความปลอดภัย และปัจจัยภายนอกอื่น ๆ
อาจส่งผลกระทบต่อท่าอากาศยาน

กิจการของ ทอท. อาจได้รับผลกระทบจากปัจจัยต่าง ๆ หลายประการได้แก่
การแทรกแซงอันมิชอบด้วยกฎหมายอุบัติเหตุภาพอากาศที่แปรปรวน อัคคีภัย การขาดแคลนไฟฟ้า
ความบกพร่องทางเทคนิค
ความผิดพลาดในการประมวลผลข้อมูลหรือการหยุดชะงักของกิจกรรมของหน่วยงานของรัฐและผู้ประกอบการภายนอกและบุคคลภายนอกตัวอย่าง
เช่น เหตุการณ์ การก่อการร้ายในประเทศสหรัฐอเมริกาเมื่อวันที่ 11 กันยายน 2544
สงครามในประเทศอิรักในปี พ.ศ. 2546 การแพร่ระบาด
ของโรคระบบทางเดินหายใจเฉียบพลันรุนแรง (SARS) เหตุการณ์ภัยพิบัติแผ่นดินไหวและคลื่นยักษ์ใน
6 จังหวัดภาคใต้ (TSUNAMI) และการก่อวินาศกรรมที่ท่าอากาศยานหาดใหญ่เมื่อวันที่ 3
เม.ย.2548 ได้ส่งผลกระทบในทางลบต่อการประกอบธุรกิจของ ทอท. และทำให้ทอท.
ต้องทำการปรับเปลี่ยนวิธีดำเนินการบางประการแม้ว่า ทอท. จะได้เพิ่มมาตรการด้านการรักษา
ความปลอดภัยภายในท่าอากาศยาน เช่น การกำหนดช่องทางเข้าออกพื้นที่หวงห้าม
การปรับปรุงกระบวนการทำงานเกี่ยวกับ การรักษาความปลอดภัย การเพิ่มอัตรากำลัง
และอุปกรณ์การรักษาความปลอดภัยที่ทันสมัยหลังเหตุการณ์การก่อการร้าย เมื่อวันที่ 11 กันยายน
2544 และการก่อวินาศกรรมที่ ท่าอากาศยานหาดใหญ่ เมื่อวันที่ 3 เม.ย.48 แล้วก็ตาม ทอท.
ก็ไม่สามารถรับรองได้ว่าหากเกิดเหตุการณ์ดังกล่าวขึ้นอีก ณ ท่าอากาศยานใด ๆ ของ ทอท.
หรือท่าอากาศยานอื่นทั่วโลก
ไม่ว่าจะเป็นเหตุการณ์ที่เกิดขึ้นจริงหรือเป็นเพียงการข่มขู่ก็ตามจะไม่มีผลกระทบในทางลบต่อกิจการการบิน
และธุรกิจของ ทอท. การที่ ทอท. และสายการบินต่าง ๆ
ไม่สามารถจัดการหรือดำเนินมาตรการรักษาความปลอดภัยต่าง ๆ
ได้อาจส่งผลให้ความเชื่อมั่นของผู้โดยสารที่จะเดินทางทางอากาศมายังประเทศไทยลดลง
และอาจส่งผลกระทบทางด้านลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้ แม้
ทอท.จะเชื่อว่ามาตรฐานการรักษาความปลอดภัยท่าอากาศยานของ ทอท.
จะอยู่ในระดับมาตรฐานอันเป็นที่ยอมรับโดยสายการบินต่าง ๆที่ประกอบธุรกิจ ณ ท่าอากาศยานของ
ทอท. แล้วก็ตาม ทอท.
ยังอาจได้รับผลกระทบจากอุบัติเหตุซึ่งเกิดขึ้นจากสาเหตุทั้งที่อยู่ภายใต้และนอกเหนือจากการควบคุมของ
ทอท. ที่มีส่วนทำให้ การดำเนินงานของท่าอากาศยานต้องหยุดชะงักลง
หรือจะต้องระงับการใช้ทางวิ่งและการขึ้นลงของอากาศยานที่เดินทางมายังหรือไปจากท่าอากาศยานนั้น
ๆ เป็นการชั่วคราว ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

15. การกำหนดเส้นทางการบิน
และการตัดสินใจในด้านการดำเนินงานโดยสายการบินและกลุ่มพันธมิตรการบิน
อาจส่งผลกระทบต่อปริมาณการจราจรทางอากาศ และการปฏิบัติการของ ทอท.

การตัดสินใจในการกำหนดเส้นทางการบิน การกำหนดจุดแวะพัก (Stop-over)
และจุดเชื่อมต่อเที่ยวบินหรือการกำหนด
ศูนย์กลางการบิน (Hub) โดยสายการบินแต่ละสายหรือกลุ่มพันธมิตรสายการบิน
อาจก่อให้เกิดการเปลี่ยนแปลงอย่างมีนัยสำคัญต่อเส้นทางการเดินทางของผู้โดยสาร นอกจากนี้
การตัดสินใจของสายการบินในการเลือกใช้อากาศยานที่มีขนาดใหญ่ขึ้นหรือเล็กลงก็อาจส่งผลกระทบต่อการเปลี่ยนแปลงลักษณะการดำเนินงานและความต้องการใช้สิ่งอำนวยความสะดวกที่
ทอท. จะต้องจัดเตรียมไว้ เช่น การที่สายการบินใช้อากาศยานที่มีขนาดใหญ่ขึ้นอาจทำให้ ทอท.
จำเป็นต้องแก้ไขหรือสร้างหลุมจอดและอุปกรณ์อำนวยความสะดวกขึ้นมาใหม่เพื่อรองรับอากาศยานที่มีขนาดใหญ่ขึ้น
เช่น การปรับเปลี่ยนโครงสร้างของหลุมจอดและอุปกรณ์อำนวยความสะดวก ณ
ท่าอากาศยานสุวรรณภูมิ
เพื่อรองรับอากาศยานขนาดใหญ่ที่จะมีการนำมาดำเนินการโดยสายการบินต่าง ๆ เช่น เครื่อง
AirbusA-380 เป็นต้น ทั้งนี้การตัดสินใจกำหนดเส้นทางการบิน
และการกำหนดศูนย์กลางการบินโดยสายการบินแต่ละสาย
หรือโดยกลุ่มพันธมิตรสายการบินนี้อาจส่งผลกระทบต่อรายได้ของ ทอท.
ในส่วนที่มาจากค่าธรรมเนียมในการขึ้นลง ของอากาศยานค่าธรรมเนียมที่เก็บอากาศยาน
และรายได้ค่าธรรมเนียมการใช้สนามบิน หรืออาจทำให้ ทอท. มีภาระค่าใช้จ่าย
เป็นจำนวนมากในการก่อสร้างสิ่งอำนวยความสะดวกและการให้บริการในรูปแบบใหม่ ๆ ปัจจัยต่าง
ๆ เหล่านี้และการตัดสินใจ
ในการดำเนินงานของสายการบินและกลุ่มพันธมิตรการบินอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

16. ความคุ้มครองตามสัญญาประกันภัยของ ทอท. อาจไม่สามารถคุ้มครอง ทอท.
จากการเสี่ยงภัยในความสูญเสีย ที่อาจเกิดขึ้นได้อย่างเหมาะสมเพียงพอ

ผลการดำเนินงานของ ทอท. ขึ้นอยู่กับความเสี่ยงในการดำเนินงานและความเสี่ยงอื่น ๆ
ที่อาจเกิดขึ้นกับธุรกิจ ท่าอากาศยานและธุรกิจการบิน
ซึ่งเพิ่มสูงขึ้นนับแต่เกิดเหตุการณ์การก่อการร้ายในสหรัฐอเมริกาเมื่อวันที่ 11 กันยายน 2544
นอกจากนี้ ภายหลังเกิดเหตุการณ์ ดังกล่าว
บริษัทประกันภัยหลายแห่งได้กำหนดข้อจำกัดความคุ้มครองสำหรับความเสียหายที่เกิดจากสงครามการก่อการร้ายหรือเหตุอื่นที่เกี่ยวข้องจากเหตุดังกล่าว
จึงไม่สามารถรับรองได้ว่า ทอท. จะสามารถจัดหาประกันภัย
ที่เหมาะสมภายใต้ข้อกำหนดในเชิงพาณิชย์ที่สมเหตุสมผลได้ ซึ่งอาจทำให้ ทอท.
ประสบกับความสูญเสียทางการเงินอย่าง มีนัยสำคัญในกรณีที่เกิดความเสียหาย
เนื่องจากเหตุการณ์ซึ่งไม่อาจได้รับการคุ้มครองภายใต้กรมธรรม์ประกันภัยต่าง ๆ

ทอท. ได้เอาประกันประเภทประกันความเสี่ยงภัยทุกประเภท (All –Risks Insurance)
ซึ่งครอบคลุมถึงอัคคีภัย อุทกภัย
แผ่นดินไหว วาตภัย ความเสียหายต่อยานพาหนะ ความคุ้มครองแก่ ทอท.
สำหรับความรับผิดต่อความเสียหายที่เกิดแก่บุคคล ที่สาม
และภัยพิบัติต่อสังหาริมทรัพย์และอสังหาริมทรัพย์ การเอาประกันของ ทอท.
ครอบคลุมถึงความรับผิดอันเกิดจากการดำเนินงาน ณ ท่าอากาศยาน
ซึ่งรวมถึงความเสี่ยงภัยอันเกิดจากการใช้สถานประกอบการ ผลิตภัณฑ์ และการดำเนินงาน
ในประเทศไทย หากแต่ไม่รวมถึงความรับผิดสำหรับการควบคุมการจราจรทางอากาศ
และการบินสื่อสาร ซึ่งอยู่ในความรับผิดชอบของบริษัท วิทยุการบินแห่งประเทศไทย จำกัด
การเอาประกันของ ทอท.ไม่ครอบคลุมถึงความเสี่ยงภัยบางประเภท กล่าวคือ
ความเสี่ยงต่อภัยสงคราม การกระทำของผู้ก่อการร้าย ความรับผิดต่อมลภาวะทางเสียง
การเข้าควบคุมหรือยึดธุรกิจเป็นของรัฐ (Nationalization) และความเสี่ยงต่อภัยอื่น ๆ
ในการนี้ รัฐบาลมิได้เป็นผู้รับประกันภัย ทั้งยังมิได้จัดหาประกันภัยในส่วนที่เกี่ยวกับภัยสงคราม
การกระทำของผู้ก่อการร้ายหรือความเสี่ยงอื่น ๆ ให้แก่ ทอท. อีกทั้งจะไม่ชดใช้ความเสียหายให้แก่
ทอท. ในกรณีที่ ทอท. ได้รับความเสียหายจากภัยพิบัติที่มิได้เอาประกัน ทั้งนี้ หาก ทอท.
ได้รับความเสียหายอย่างร้ายแรงจากภัยพิบัติที่มิได้
เอาประกันหรือหากความเสียหายเกิดจากภัยพิบัติที่มีการเอาประกันแต่มีมูลค่าเกินกว่าวงเงินประกันอย่างมาก
อาจส่งผลกระทบในทางลบอย่างมีนัยสำคัญต่อการประกอบธุรกิจสถานะทางการเงิน
และผลประกอบการของ ทอท. ได้

17. ทอท. อาจมีภาระค่าใช้จ่ายจำนวนมากหาก ทอท.
ต้องรับผิดชอบแก้ไขและลดผลกระทบเรื่องเสียง ที่อาจเกิดจากการดำเนินกิจการท่าอากาศยาน
รวมทั้งการแก้ไขปัญหาที่อาจเกิดจากความเสียหายต่อสิ่งแวดล้อมประการอื่น ๆ

การประกอบธุรกิจท่าอากาศยานของ ทอท. อาจส่งผลกระทบด้านสิ่งแวดล้อม แม้ว่า ทอท.
จะได้ดำเนินการตามมาตรการป้องกัน
แก้ไขและลดผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อม
ตลอดจนได้มีการแต่งตั้งคณะกรรมการและคณะทำงานชุดต่าง ๆ
เพื่อกำกับดูแลการดำเนินงานด้านการจัดการสิ่งแวดล้อมของ ทอท. เช่น
การแต่งตั้งคณะอนุกรรมการด้านสิ่งแวดล้อมท่าอากาศยาน คณะทำงานด้านสิ่งแวดล้อมท่าอากาศยาน
คณะกรรมการกำกับการติดตามตรวจสอบและการปฏิบัติตามมาตรการด้านสิ่งแวดล้อมของท่าอากาศยานสุวรรณภูมิ
คณะกรรมการกำกับดูแลการดำเนินการติดตามตรวจสอบผลกระทบสิ่งแวดล้อมและการปฏิบัติตามมาตรการสิ่งแวดล้อม
โครงการพัฒนาท่าอากาศยานเชียงใหม่
และคณะกรรมการกำกับดูแลการติดตามตรวจสอบคุณภาพสิ่งแวดล้อม
และการปฏิบัติตามมาตรการลดผลกระทบสิ่งแวดล้อม ท่าอากาศยานภูเก็ต
รวมทั้งมีแผนการจัดการสิ่งแวดล้อมท่าอากาศยานครอบคลุมในทุกด้านแล้ว อย่างไรก็ตาม
ปัญหาผลกระทบ ด้านเสียงที่อยู่ในแนวเส้นเสียง NEF (Noise Exposure Forecast) มากกว่า
40
ขึ้นไปที่จะต้องดำเนินการจัดซื้อสิ่งปลูกสร้างพร้อมที่ดินและการชดเชยให้แก่ประชาชนที่ได้รับผลกระทบที่อยู่ในแนวเส้นเสียง
NEF 30-40 จากการดำเนินธุรกิจท่าอากาศยาน ที่อยู่ ในความดูแลของ ทอท. ซึ่ง ทอท.
จะต้องรับผิดชอบอาจส่งผลให้ ทอท. ต้องเพิ่มภาระค่าใช้จ่ายจำนวนมาก รวมทั้งค่าใช้จ่าย
ในการแก้ปัญหาหรือผลกระทบที่อาจเกิดจากความเสียหายต่อสิ่งแวดล้อมประการอื่น ๆ ด้วยเช่นกัน

18. ทอท. มีความเสี่ยงด้านอัตราแลกเปลี่ยนในส่วนที่เกี่ยวกับหนี้เงินกู้ที่เป็นสกุลเงินเยน

จากข้อมูล ณ วันที่ 30 กันยายน 2549 ทอท.
ได้ลงนามสัญญาเงินกู้ระยะยาวในสกุลเงินต่างประเทศ โดยเป็นหนี้ในสกุล
เงินเยนทั้งหมดกับธนาคารเพื่อความร่วมมือแห่งประเทศญี่ปุ่น (Japan Bank for
International Cooperation หรือ JBIC) รวม 7 สัญญา
เพื่อใช้ในโครงการการก่อสร้างท่าอากาศยานสุวรรณภูมิ เป็นเงินทั้งสิ้นจำนวน 199,211 ล้านเยน
โดย ทอท. ได้ทำการเบิกจ่ายไปแล้ว จำนวน 184,465 ล้านเยน
เมื่อหักการชำระคืนเงินกู้บางส่วนแล้วคงเหลือยอดหนี้คงค้าง 173,710 ล้านเยน
ทอท.
ได้ทำธุรกรรมอนุพันธ์ทางการเงินเพื่อป้องกันความเสี่ยงด้านอัตราแลกเปลี่ยนเงินกู้ต่างประเทศ
โดยได้ทำการปกป้องความเสี่ยงของต้นเงินกู้และดอกเบี้ยจ่ายที่เป็นเงินสกุลต่างประเทศของ ทอท.
ตามที่ได้รับอนุญาตจากธนาคารแห่งประเทศไทย เมื่อวันที่25 มิถุนายน 2547 รวมจำนวน 4 ครั้ง
ได้แก่ เมื่อวันที่ 8 ตุลาคม 2547 วันที่ 5 กันยายน 2548 วันที่ 4 กรกฎาคม 2549 และวันที่10
สิงหาคม 2549 รวมวงเงินทั้งสิ้น 108,526 ล้านเยน ซึ่งคิดเป็นสัดส่วนเท่ากับร้อยละ 54.48
ของเงินกู้ทั้งหมด ซึ่งจากการดำเนินการดังกล่าว ทอท.
สามารถป้องกันความเสี่ยงได้เกินครึ่งหนึ่งของเงินกู้ทั้งหมดแล้ว และยังคง
มีความเสี่ยงด้านอัตราแลกเปลี่ยนจากเงินกู้ต่างประเทศในส่วนที่ยังไม่ได้ทำการปกป้องความเสี่ยงอยู่อีกจำนวนหนึ่ง

19. ทอท.
อาจต้องชำระค่าธรรมเนียมจำนวนมากในการโอนการดำเนินงานท่าอากาศยานสุวรรณภูมิจาก
บริษัทท่าอากาศยานสากลกรุงเทพแห่งใหม่ จำกัดมายัง ทอท.

การโอนกิจการสิทธิ หนี้ความรับผิด สินทรัพย์ และภาระผูกพัน (กิจการ) ของ บริษัท
ท่าอากาศยานสากลกรุงเทพแห่งใหม่ จำกัด มาเป็นของ ทอท. เมื่อวันที่ 7 ธันวาคม 2547
และมติคณะกรรมการ ทอท. ครั้งที่ 11/2548 เมื่อวันที่ 29 กรกฎาคม 2548 ซึ่งมีผลตั้งแต่วันที่ 1
มกราคม 2549 โดยภายหลังจากการโอนกิจการ ทอท. จะทำการชำระบัญชี บริษัท
ท่าอากาศยานสากลกรุงเทพแห่งใหม่ จำกัด และ ทอท.
จะทำหน้าที่รับผิดชอบในการบริหารจัดการท่าอากาศยานสุวรรณภูมิ ซึ่งเป็นการดำเนินการ
ตามมติคณะรัฐมนตรี เมื่อวันที่ 10 กันยายน 2545 นั้น ทอท.
จะต้องชำระค่าธรรมเนียมสำหรับการโอนกิจการดังกล่าวใน อัตราร้อยละ 2
ของมูลค่าประเมินทรัพย์สินที่จะโอนมายัง ทอท. ซึ่งกรมที่ดิน กระทรวงมหาดไทย
จะเป็นผู้ดำเนินการประเมินมูลค่าทรัพย์สินที่จะโอน ณ เวลาที่จะมีการโอนทรัพย์สิน และ ทอท.
อาจต้องชำระค่าจดทะเบียนสัญญาเช่าที่ดินที่เป็นที่ตั้งของ ท่าอากาศยานสุวรรณภูมิ ในนาม ทอท.
ในอัตราร้อยละ1 ของมูลค่าสัญญาเช่า ซึ่งการชำระค่าธรรมเนียมทั้งสองกรณีเป็นจำนวน
มากอาจส่งผลกระทบ ในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. อย่างไรก็ตาม เมื่อวันที่ 27 มกราคม 2547
คณะรัฐมนตรีมีมติเห็นชอบให้กระทรวงมหาดไทย ออกกฎกระทรวงเพื่อลดค่าธรรมเนียมใน
การจดทะเบียนสิทธิและนิติกรรมตามประมวลกฎหมายที่ดินสำหรับการโอนสินทรัพย์
ประเภทอสังหาริมทรัพย์ อันเกิดจาก การโอนกิจการทั้งหมดของ บริษัท
ท่าอากาศยานสากลกรุงเทพแห่งใหม่ จำกัด มายัง ทอท.
และการจดทะเบียนการเช่าอสังหาริมทรัพย์ระหว่าง ทอท. หรือ บริษัท
ท่าอากาศยานสากลกรุงเทพแห่งใหม่ จำกัดกับส่วนราชการอื่น ๆ ที่อาจมีขึ้น อย่างไร ก็ดี
มติดังกล่าวมิได้ระบุว่า ค่าธรรมเนียมดังกล่าวจะลดลงเท่าใด ซึ่ง ทอท.
ได้ขอรับความสนับสนุนจากคณะรัฐมนตรี โดยขอให้คณะรัฐมนตรี
ให้ความเห็นชอบในหลักการให้ส่วนราชการและหน่วยงานของรัฐที่เกี่ยวข้องให้การสนับสนุน
และอำนวย ความสะดวกในการดำเนินการโอน และรับโอนกิจการท่าอากาศยานสุวรรณภูมิระหว่าง
ทอท. และ บริษัท ท่าอากาศยานสากลกรุงเทพแห่งใหม่ในทุก ๆ เรื่อง
ซึ่งรวมถึงการลดค่าธรรมเนียมและค่าใช้จ่ายต่าง ๆ จากการดำเนินการโอนกิจการครั้งนี้ด้วย
ซึ่งคณะรัฐมนตรี ได้ประชุมปรึกษา เมื่อวันที่ 28 กุมภาพันธ์ 2549 ลงมติรับทราบการยุบรวม บริษัท
ท่าอากาศยานสากลกรุงเทพแห่งใหม่ จำกัดเป็นหน่วยธุรกิจใน ทอท. ด้วยการโอนกิจการ ของ
บริษัท ท่าอากาศยานสากลกรุงเทพแห่งใหม่ จำกัด มาเป็นของ ทอท. โดยให้มีผลตั้งแต่วันที่ 1
มกราคม 2549 และเห็นชอบให้ส่วนราชการ และหน่วยงานของรัฐให้ความร่วมมือ ทอท.
ในการดำเนินการเรื่องต่าง ๆ ที่เกี่ยวข้องกับการโอนกิจการ โดยในส่วนของกระทรวงมหาดไทย
และหน่วยงานต่าง ๆ ในสังกัดให้ความร่วมมือ
และเร่งรัดในการดำเนินการจดทะเบียนสิทธิและนิติกรรมเกี่ยวกับที่ดิน
การใช้ประโยชน์ในที่ราชพัสดุระยะยาว การออก/โอนโฉนดเอกสารสิทธิ
ใบอนุญาตหรือหนังสืออนุญาต รวมทั้งการรับจดทะเบียนต่าง ๆ ที่เกี่ยวข้อง แต่อย่างไรก็ตาม
กระทรวงมหาดไทยก็ยังมิได้ออกกฎกระทรวงตามมติคณะรัฐมนตรี เมื่อวันที่ 27 มกราคม 2547
เพื่อลดค่าธรรมเนียม การจดทะเบียนสิทธิและนิติกรรมดังกล่าวแต่อย่างใด

20. ข้อจำกัดในการได้รับการค้ำประกันเงินกู้จากรัฐบาลในอนาคต
อาจส่งผลกระทบต่อความสามารถในการจัดหา
เงินทุนจากธนาคารเพื่อความร่วมมือแห่งประเทศญี่ปุ่น

ตามพระราชบัญญัติ การบริหารหนี้สาธารณะ พ.ศ. 2548 ซึ่งมีผลบังคับใช้ ตั้งแต่วันที่ 3 กุมภาพันธ์
2548 มาตรา 30 กระทรวงการคลัง
มีอำนาจเรียกเก็บค่าธรรมเนียมการค้ำประกันหรือค่าธรรมเนียมอื่นใดได้ในอัตราและเงื่อนไขที่กำหนด
ในกฎกระทรวง และ มาตรา 37 พระราชบัญญัตินี้ไม่มีผลกระทบต่อการกู้เงิน การให้กู้เงิน
การค้ำประกัน และการปรับโครงสร้างหนี้ที่กระทรวงการคลังกระทำก่อนวันที่
พระราชบัญญัตินี้ใช้บังคับดังนั้นการขอกู้เงินจากธนาคารเพื่อความร่วมมือแห่งประเทศญี่ปุ่น
ภายหลังวันที่พระราชบัญญัติมีผลใช้บังคับกระทรวงการคลังอาจเรียกเก็บค่าธรรมเนียมการค้ำประกันจาก
ทอท.ได้สำหรับการลงทุนก่อสร้างท่าอากาศยานสุวรรณภูมิระยะถัดไป
หากกระทรวงการคลังไม่ค้ำประกันเงินกู้หรือเรียกเก็บค่าธรรมเนียมใน การเข้าค้ำประกันดังกล่าว
ทอท. อาจมีความเป็นไปได้ที่จะทำให้ต้นทุนทางการเงินของ ทอท. สูงขึ้น

21. ระบบหรืออุปกรณ์การปฏิบัติงานเกิดความเสียหาย หรือขัดข้องภายหลังการเปิด
ท่าอากาศยานสุวรรณภูมิ

เพื่อเพิ่มประสิทธิภาพการบริหารจัดการที่ท่าอากาศยานสุวรรณภูมิ ทอท.
จึงได้ติดตั้งระบบและอุปกรณ์การดำเนินงาน
ที่ทันสมัยเข้าระบบบริหารและสารสนเทศท่าอากาศยาน (Airport Information Management
System : AIMS) ระบบไฟฟ้า ระบบ
เครื่องกล ระบบสายพานรับ – ส่งกระเป๋า ระบบอื่น ๆ อุปกรณ์บำรุงรักษาอากาศยาน ฯลฯ แม้
ทอท.
จะได้แต่งตั้งคณะทำงานเพื่อเตรียมความพร้อมในการทดสอบทางเทคนิคระบบสนามบินสุวรรณภูมิ
และพัฒนาบุคลากรให้มีความรู้ความเชี่ยวชาญใน การปฏิบัติงานร่วมกับระบบและอุปกรณ์ต่าง ๆ แล้ว
อย่างไรก็ตาม ระบบและอุปกรณ์ต่าง ๆ
ที่ติดตั้งใช้งานอาจจะมีการสึกหรอและเกิดข้อขัดข้องขึ้นได้ตามสภาพการใช้งานภายหลังการเปิดใช้ท่าอากาศยานสุวรรณภูมิ
ซึ่งความเสียหายหรือขัดข้องที่เกิดขึ้นอาจส่งผลกระทบอย่างมีนัยสำคัญต่อการประกอบการหรือดำเนินธุรกิจของ
ทอท.